בית משפט המחוזי בתל אביב הרשיע הבוקר (א') את שלושת הנאשמים במעורבות רצח גבי קדיס ז"ל, ראש האגודה הנוצרית האורתודוקסית ביפו, שנרצח בינואר 2012 בסיום תהלוכת חג המולד בעיר. קדיס נדקר למוות על ידי פואד אבו מאנה (30), שהתחפש לסנטה קלאוס, עקב אחריו ודקר אותו בגבו. הוא הורשע ברצח ובקשירת קשר לביצועו. תופיק דלו (28), שליווה אותו, הואשם ברצח, אך הורשע בקשירת קשר ובסיוע לרצח, ואילו טלאל אבו מאנה (58), יו"ר האגודה הקודם, הורשע בקשירת הקשר למעשה ובסיוע לאחריו.

גבי קדיס. נרצח ביפו (צילום: באדיבות אתר פאנט)

בין טלאל אבו מאנה לאגודה הנוצרית האורתודוקסית, שבראשה עמד קדיס התגלע סכסוך שנגע להחזקת דירת מגורים ביפו. לפני הרצח אמר טלאל כי יש לו אפשרות לשלוח בן משפחה ש"יחסל" את קדיס, והוסיף שבאמצעות קשריו הוא יכול לדאוג שאותו אדם יישב חמש שנים בלבד במאסר. הוא הבטיח שאם יימשך ההליך המשפטי על הדירה, "יהיה דם". על פי האישום הוא אף קיים את הבטחתו, והחליט לרצוח את קדיס. הוא קשר קשר עם שני קרובי משפחתו הצעירים יותר לבצע את הרצח במהלך חגיגות חג המולד. לצורך כך הצטיידו השניים במסכה ובכובע בדמותו של סנטה קלאוס וכן בסכין. ב-6 בינואר בשעה 17:00 הם הצטרפו עם בני משפחתם למצעד חג המולד ולחגיגות ביפו, שם צעד קדיס.

פואד אבו מאנה חבש את המסכה ואת הכובע וכן נשא את הסכין. בסיום הצעדה והטקס השניים עקבו אחרי קדיס ברחוב יפת ויהודה מרגוזה. בעוד הצועדים האחרים מתפזרים, פואד, מחופש לסנטה קלאוס, התנפל על קדיס ודקר אותו שתי דקירות קטלניות בגב. הוא והצעיר השני שליווה אותו בעת המעשה נמלטו כל אחד לכיוון אחר.

חבר מועצת עיריית תל-אביב, אחמד משהרוואי, שראה את קדיס מתמוטט, סיפר אז ל-ynet: "הייתה תהלוכה מוצלחת. הוא נאם והכול היה בסדר, אחרי זה אירעה הדקירה והבנתי מאנשים שהיו לצדו שכולו היה מגואל בדם. אנחנו בהלם כי אין לי מושג מי יכול לפגוע בו". עו"ד סאמי אבו-שחאדה, פעיל חברתי ופוליטי שהיה גם הוא במקום, הוסיף: "אנחנו לא מעכלים את מה שקרה. זה אסון שיהיה קשה לנו לשכוח כל החיים. קשה לי לדבר על זה".

עו"ד אבי כהן

הדוקר נמלט לביתו של טלאל, קושר הקשר, וזה סייע לו לביים אליבי. הוא החליף חולצה והשניים הצטלמו עם החולצה החדשה כדי להוכיח שזה מה שכביכול לבש הדוקר בעת הרצח. קדיס שנפצע אנושות הובהל לבית החולים ושם נקבע מותו. למשטרה נדרשו כמה שבועות לפענח את הרצח אך לבסוף איתרו את מצלמות האבטחה וצילומים סלולריים ששפכו אור על הפרשה וכך גם איתרו את הנאשמים.

מיכאיל קדיס, אחיו של הנרצח, אמר ל-ynet: "התחושה היא שהצדק יצא לאור. לא הופתענו. אנחנו ידענו את מה שבית המשפט הסיק כבר 4 שנים. עברו עלינו שנים של כאב וסבל ואנחנו חשים הקלה. גבי הי עורך דין ורואה חשבון מצליח וגם יו"ר האגודה. הוא נלחם לשמור על נכסי הקהילה ועל רקע זה שילם בחייו. אני מבקש להודות לימר תא שעשו עבודה נפלאה ופיענחו את הרצח ולפרקליטה". את החקירה ניהלה ימ"ר תא בפיקודו של נצ"מ גדי אשד.

עורכי הדין ענת בן זאב ומיטב דגן מפרקליטות מחוז תל אביב אמרו בתום הדיון: "הנאשמים ניצלו באופן ציני את האירוע החגיגי של הקהילה הנוצרית, כשהדוקר מחופש לסנטה קלאוס, על מנת לרצוח את מנהיג הקהילה, שכל חטאו היה פעילות למען הקהילה עצמה. ההרשעה היום מלמדת כי גם כשנאשמים פועלים בתחכום רב ובמסווה, רשויות החקירה והתביעה פועלות בנחישות ומביאות להעמדתם לדין".

עו"ד אבי כהן שייצג את תופיק דלו מטעם הסנגוריה הציבורית: "אנו סבורים שלפי מכלול הראיות, בית המשפט היה צריך לזכות את דלו מהמיוחס לו, זאת לאחר שהצגנו ראיות אובייקטיביות, הכוללות מסרונים ואיכוני טלפון שמוכיחים את חפותו. עם זאת, בית המשפט קיבל את עמדתנו שיש לזכות את דלו מביצוע עבירת הרצח והרשיעו כאמור רק בעבירת סיוע. אנו נלמד את הכרעת הדין ונשקול את צעדינו לגבי הגשת ערעור".